《绍熙辛亥岁迁居星洲述怀》
宋代·朱权

别墅今为宅，芳洲古号星。
一溪萦似带，群岫列如屏。
缭绕蟠龙势，回旋翥凤形。
紫峰钟美瑞，秀丽炳神灵。
峻岭通山去，寒潭对刹渟。
高严双杰出，斜谷独深扃。
鸥路遵幽渚，牛羊散远汀。
春花纷外野，秋月可中庭。
筑室歌鸿雁，谋邻咏鹡鴒。
来居犹未久，补弊不遑宁。
爱竹留新笋，看松养茯苓。
采山收美茹，钓水得鲜鲭。
檠短亲诸子，窗明勘六经。
桂香思譬水，槐影记枫庭。
事业姑藏器，功名会发铏。
岂无牙父志，当遇子期听。
鵰鹗须逢运，骅骝岂峦坰。
祗今时合待，拄笏谩名亭。

作者简介：朱权（一一五五～一二三二），字圣与，号默斋，休宁（今属安徽）人。孝宗淳熙十四年（一一八七）进士，调连山县尉兼主簿。宁宗庆元五年（一一九九），为会稽县丞。开禧元年（一二○五），监如皋县买纳盐场。嘉定七年（一二一四），知馀干县。十二年，监行在左藏东库，次年，充省试中门官、御试对读。十四年，监行在都进奏院。十五年，知惠州。理宗宝庆元年（一二二五），主管绍兴府千秋鸿禧观。绍定二年（一二二九）致仕。五年卒，年七十八。有《默斋文集》二○卷，已佚。事见《洺水集》卷一一《朱惠州行状》。